《既和时敏止茶诗矣而允迪所饷犹未及请再次韵求之》
宋代·赵鼎臣

钩绳异曲直，凿枘殊圆方。蛤死不脱壳，锥颖要出囊。

风蛇互矜怜，蚌鹬相探尝。纷然天壤间，巨细靡不藏。

孰能使之齐，贤哉我未皇。付之将毋同，蛮貊犹故乡。

方生天马驹，头作千里昂。平生刚褊心，立朝慕周昌。

置之岯山下，所用乃针芒。苦憎茶扰人，能妨春梦长。

季也谓不然，辨理殊坚强。我欲两可之，笙磬同一堂。

楚人固失矣，齐论亦岂当。请归亡是翁，文字搜枯肠。

作者简介：[约公元一一0一年前后在世]字承之，卫城人。生卒年均不详，约宋徽宗建中靖国初前后在世。工诗，才气飘逸，记问精博。自号苇溪翁。元佑间进士。绍圣中，登宏词科。宣和中，以右文殿修撰，知邓州。召为太府卿。尝往来大名、真定间，与苏轼、王安石诸人交好，相与酬倡，故所作具有门迳，能力追古人。鼎臣本著有文集一百二十卷，其孙纲立刊於复州，至四十卷而止。今则仅存竹隐畸士集二十卷，《四库总目》系辑搜所成。